./data/phi0914/phi0014/phi0914.phi0014.perseus-lat2.xml
quid tandem       est cur caelum ac terras misceant, cur in me impetus modo paene in senatu sit       factus, negent se manibus temperaturos, uiolaturosque denuntient sacrosanctam       potestatem?  si populo Romano liberum       suffragium datur, ut quibus uelit consulatum mandet, et non praeciditur spes       plebeio quoque, si dignus summo honore erit, apiscendi summi honoris, stare urbs       haec non poterit? de imperio actum est? et perinde hoc ualet, plebeiusne consul       fiat, tamquam seruum aut libertinum aliquis consulem futurum dicat?  ecquid sentitis in quanto contemptu uiuatis? lucis       uobis huius partem, si liceat, adimant; quod spiratis, quod uocem mittitis, quod       formas hominum habetis, indignantur   quin       etiam, si dis placet, nefas aiunt esse consulem plebeium fieri  obsecro uos, si       non ad fastos, non ad commentarios pontificum admittimur, ne ea quidem scimus       quae omnes peregrini etiam sciunt, consules in locum regum successisse nec aut       iuris aut maiestatis quicquam habere quod non in regibus ante fuerit?  en unquam creditis fando auditum esse,       Numam Pompilium, non modo non patricium sed ne ciuem quidem Romanum, ex Sabino       agro accitum, populi iussu, patribus auctoribus Romae regnasse? L  deinde Tarquinium , non Romanae modo sed ne Italicae quidem gentis, Demarati Corinthii       filium, incolam ab Tarquiniis, uiuis liberis Anci, regem factum? Ser Tullium post hunc, captiua Corniculana natum, patre nullo, matre serua,       ingenio, uirtute regnum tenuisse? quid enim de T TatioSabino dicam, quem ipse Romulus, parens urbis, in societatem regni accepit?            ergo dum nullum fastiditur genus in quo       eniteret uirtus, creuit imperium Romanum  paeniteat nunc uos plebeii consulis,       cum maiores nostri aduenas reges non fastidierint, et ne regibus quidem exactis       clausa urbs fuerit peregrinae uirtuti?        Claudiam certe gentem post reges exactos ex Sabinis non in ciuitatem modo       accepimus sed etiam in patriciorum numerum         ex peregrinone patricius, deinde consul fiat, ciuis Romanus si sit ex plebe,       praecisa consulatus spes erit?  utrum tandem       non credimus fieri posse, ut uir fortis ac strenuus, pace belloque bonus, ex       plebe sit, Numae, L Tarquinio , Ser Tullio similis,  an, ne si sit quidem, ad       gubernacula rei publicae accedere eum patiemur, potiusque decemuiris,       taeterrimis mortalium, qui tum omnes ex patribus erant, quam optimis regum,       nouis hominibus, similes consules sumus habituri?